[{"text_idx": "#000002", "text": "Samspirite, kiel organizo dedic\u0302ita al libereco kaj al respekto de homaj rajtoj, TEJO kondamnas la invadon de Ukrainio iniciatitan de la registaro de Rusio. TEJO strebas al solidareco kaj estimo inter la popoloj kaj pledas por ke homoj, kie ajn en la mondo, ne suferu militon kaj g\u0302iajn efikojn, kiuj dividas la homaron. La milita agado fare de la registaro de Rusio kontrau\u0306as niajn idealojn pri demokratio, tutmonda paco kaj interkomprenig\u0302o; g\u0302i estas dang\u0302era malrespekto de la fundamentaj homaj rajtoj. Tial ni decidis ne silenti pri g\u0302i."}, {"text_idx": "#000003", "text": "TEJO solidarecas kun c\u0302iuj viktimoj de militoj: kun mortigitoj kaj vunditoj kaj kun c\u0302iuj rifug\u0302intoj. Al c\u0302iuj niaj membroj, aktivuloj, partneroj kaj samideanoj en Ukrainio ni dissendas nian subtenon. Ni ankau\u0306 agnoskas la suferon de rusianoj, kiuj estis kontrau\u0306vole enplektitaj en la militon. Ni solidarecas kun la kurag\u0302aj rusianoj, kiuj manifestacias kontrau\u0306 g\u0302i riskante malliberig\u0302on. Ni salutas tiujn pacajn batalantojn kiel parolantoj de lingvo de paco. Ni petas al niaj samideanoj en la tuta mondo, kaj aparte en Ukrainio kaj Rusio, interkompreneme kaj gefrate dialogi por flegi pacajn rilatojn inter la homoj, malgrau\u0306 la kondamninda ago de la registaro de Rusio."}, {"text_idx": "#000004", "text": "TEJO alvokas por paco en Ukrainio kaj tra la mondo, por ke homoj povu vivi sen risko de perforto, morto au\u0306 subpremo. Ni pledas por la tuja retirig\u0302o de la militistaro de Rusio el Ukrainio kaj por la respekto de la homaj rajtoj. Ni alvokas al c\u0302iuj internaciaj instancoj strebi utiligi diplomation por c\u0302esigi konfliktojn, provizi savan helpon al la viktimoj kaj konstrui stabilan mondan pacon. Tio bazig\u0302u sur la respekto de c\u0302ies homaj rajtoj, inkluzive de lingvaj rajtoj de etnaj malplimultoj. Ni apelacias al c\u0302iu esperantisto tra la tuta mondo: subtenu la homajn rajtojn, pacon kaj interkomprenig\u0302on."}, {"text_idx": "#000006", "text": "Por konkrete subteni esperantistojn trafitajn de la milito, vi povas donaci al Konto Espero de UEA. Nun TEJO estas aktive enplektita en transnacia laborgrupo de la Forumo Junulara Eu\u0306ropa (FoJE). La laborgrupo celas kunigi informojn inter Ukrainio kaj eu\u0306ropuniaj najbaraj landoj por efike disponigi bezonatajn rimedojn. Se vi povas helpi au\u0306 deziras kontribui al la agado de TEJO, kontaktu la Oficejon de TEJO au\u0306 la Komisionon pri Eksteraj Rilatoj (KER)."}, {"text_idx": "#000010", "text": "Sono dello stesso parere dei nostri giovani della TEJO. Il nostro obiettivo e\u0300 lavorare per la pace fra le persone e fra i popoli. Intanto pero\u0300 non posso fare a meno di esprimere a tutti nostri amici ucraini e russi la mia soldarieta\u0300. Speriamo che l\u2019incubo di questa querra assurda finisca presto."}]